als_Latn dik_Latn sag_Latn
Komunikimi politik, i Zijadin Selës, duket të marrë vlerën e debateve qendrore, si një temë e interesit të veçantë, jo vetëm në hapësirën mediatike që po i jepet, por edhe në tavolinat e bisedave të politikës ditore, sidomos pas premtimit të pambajtur të lidershipit të PDSH-së për të qenë pjesë e qeverisë.
Reformimi i brendshëm i PDSH-së, dorëheqja e parevokueshme e kryetarit aktual Menduh Thaçi dhe gjithë kryesisë qendrore, janë në theks të retorikës politike të Zijadin Selës. Sipas kësaj logjike, ky reformim thelbësor do të çonte PDSH-në drejt një fitore të ardhshme, duke marrë për bazë opozitën e thellë tashmë dhjetëra vjeçare ku ndodhet kjo parti politike. S’do mend që kjo është dëshira e secilit anëtar, të vijë koha kur partia e tij të jetë fituese në taborin politik shqiptar, por forcimi i PDSH-së opozitare do të thoshte edhe rritje përgjegjësie për partinë tjetër eventualisht fituese; shumëkush, ndoshta me të drejtë stagnimin e çështjes shqiptare në Maqedoni ia mvesh një opozite të dobët dhe jo-konstruktive siç ka ditur të paraqitet PDSH-ja nëpërmjet udhëheqësisë së saj, në kohën e opozitarizmit. Është botërisht e njohur paraqitja indiferente e kësaj partie karshi gabimeve enorme të pushteteve me radhë, e sidomos karshi përfaqësimit të dobët shqiptar nëpërmjet partisë në pushtet BDI-00së. Janë të njohura gabimet e pashlyeshme diskurseve të lidershipit të PDSH-së, që jo vetëm vuajnë nga sindroma e diskursit injorant të mbushur me plot fyerje e përçarje, por edhe kanë kultivuar diskursin kontradiktorë me veten, në shumë raste dhe atë autoritarist, në logjikën “unë them çka të dua sepse kjo është partia ime”. Janë këto sindromat që e kanë lënë këtë parti në një opozitë të thellë shumëvjeçare, që duket se lidershipi aktual nuk gjen rrugën për t’i përmirësuar. Pra, në këto raste, është legjitime dhe e kapshme të kërkohet dorëheqje e lidershipit aktual, dhe një reformim i brendshëm partiak. Këtë tashmë çdokush e din dhe e dëshiron!
Por, përtej gjërave të dëshirueshme, duhet të shihet mundësia e realizimit të tyre. Pra, sa është i mundshëm reformimi i PDSH-së, apo vallë a ka vetëdije aq të kultivuar e të thellë demokratike brenda kësaj partie sa të mos pengohet reformimi i dëshiruar?!
Kjo është pyetja kruciale, që as Zijadin Sela, nuk i është përgjigjur; megjithëse mund të llogaritet ideatori i parë publik i reformimit të PDSH-së,- ide kjo që realisht nuk është përfolur kaq publikisht nga protagonistët paraprak, të cilët kanë hequr dorë nga iniciativa e këtillë, në pamundësi të realizimit. Në vijë me këtë, shumë skeptikë madje figurën politike të Selës nuk e shohin në përmasa të këtilla, sa të merr përsipër këtë barë të rëndë që tash për tash mbetet vetëm deklarative. Mirëpo, në politikë është i njohur fenomeni i humbjes së kondicionit të deklaratave publike, kur ato përsëriten shumë. Pas deklaratave çdoherë duhet të ketë një punë konkrete. Sela nuk duket të jetë agjil në këto pika. Këtu aspak nuk flitet për hapësirën mediale, që Sela mund ta ketë të pakufishme, por për konsumimin medial të kësaj ideje që duhet të fillojë diku.
“Mendjemadhësia” tashmë që shihet tek Zijadin Sela, qoftë në deklarime publike, apo qoftë në mosangazhim të protagonistëve tjerë, specialistë të fushave, apo të një skuadre të mirëfilltë të Marrëdhënieve me Opinionin dhe Mediave, rrezikon që këtë protagonist të “madh” të reformimit ta çojë rrugëve të Rufi Osmanit apo Imer Selmanit! Me shumë keqkuptim e me lëvizjet e pamenduara politike, Sela po krijon kontradikta. Ai duket të jetë i fokusuar të krijojë “kultin” e tij; – kjo rrjedhimisht ngaqë idetë e reformimit të PDSH-së i paraqet gjithnjë identike dhe i vetëm. Ky nuk do të ishte reformim. Realisht, anëtarësia e PDSH-së janë lodhur me këto lloje “reformimesh” të kapura pas kultit të një individi. Një udhëheqësi e fokusuar në shumë protagonistë, sidomos nga qytetet e mëdha Tetova e Gostivari, do të thoshte një hapje politike, apo shqendërzim i mendimeve të specialistëve protagonist. Kjo do t’i jepte jetë reformimit të vërtetë të bazuar në punën profesionale të gjithsecilit, dhe jo vetëm të Zijadin Selës, i cili tashmë edhe po konsumohet mediatikisht.
Fushata politike, normalisht që duhet të mendohet e të servohet për një publik masiv, çështje së cilës Sela i ka kushtuar kujdesin e dobët, apo thënë amatoresk. Në këtë kontekst, është e patjetërsueshme angazhimi i strukturës së fuqishme të specialistëve të Marrëdhënieve me Publikun (PR), që rregullon sot vijën e komunikimeve të dëshiruara edhe botërisht.
Por, në gjithë këtë rrugë, gjithnjë duhet mbajtur llogari qëllimi i dëshiruar në paralelizëm me mundësinë e realizimit të qëllimit. Thjesht, Zijadin Sela, duhet të shpjegojë se si do arrihet reformimi i PDSH-së, pa një lobim të brendshëm partiak, dhe pa vullnetin demokratik të dorëheqjes së lidershipit aktual. Idetë e këtilla politike, që janë të dëshirueshme e të parealizueshme, ngelin gjithnjë në stade të njëjta, edhe politikisht asnjëherë nuk janë ngadhënjimtare.
Në frymën e fundit të mbijetesës së zorshme të lidershipit aktual të PDSH-së, Zijadin Sela ka edhe pak kohë për t’u përmirësuar, ndryshe ai do të përfundojë në historinë e “politikanëve shkurt-pamës”./TetovaSot/
_______________________________________________________________________________________
Shkrimi është pjesë e analizave autentike të portalit TetovaSot lidhur me aktualitetet politike. Është ky dimensioni i ri i plotësimit të grafit analitik të portalit TetovaSot, si premisë dytësore, karshi informimit të shpejtë e objektiv, të ecjes tonë drejt dinamikave bashkëkohore të gazetarisë online
als_Latn als_Latn als_Latn als_Latn als_Latn als_Latn als_Latn als_Latn unk als_Latn